Diari Oficial de la Generalitat Valenciana


Sumari del DOGV 9040, del 12-03-2021 (2021/2056)

RESOLUCIÓ de 2 de març de 2021, del director general de Relacions amb les Corts, per la qual es publica el conveni entre la Generalitat, a través de Conselleria de Participació, Transparència, Cooperació i Qualitat Democràtica i l'Ajuntament d'Alzira, per a actualitzar i donar continuïtat al funcionament de l'oficina PROP mixta al municipi d'Alzira.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9040

Data del DOGV
:   12-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/2056


Data del document
:   02-03-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 2 de març de 2021, del director general de Relacions amb les Corts, per la qual es publica el conveni entre la Generalitat, a través de Conselleria de Participació, Transparència, Cooperació i Qualitat Democràtica i l'Ajuntament d'Alzira, per a actualitzar i donar continuïtat al funcionament de l'oficina PROP mixta al municipi d'Alzira. [2021/2056]  
La Generalitat, a través de Conselleria de Participació, Transparència, Cooperació i Qualitat Democràtica i l'Ajuntament d'Alzira han subscrit, prèvia tramitació reglamentària, el dia 2 de febrer de 2021, el conveni per a actualitzar i donar continuïtat al funcionament de l'oficina PROP mixta al municipi d'Alzira, i segons amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 2 de març de 2021 i número 352/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 2 de març de 2021.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat (Conselleria de Participació, Transparència, Cooperació i Qualitat Democràtica) i l'Ajuntament d'Alzira per a actualitzar i donar continuïtat al funcionament de l'oficina PROP mixta al municipi d'Alzira  
  
Reunits  
D'una part, Rosa Pérez Garijo, consellera de Participació, Transparència, Cooperació i Qualitat Democràtica, en virtut de nomenament per Decret 6/2019, de 17 de juny, del president de la Generalitat i que actua en nom propi i representació de la Generalitat, de conformitat amb els articles 17.f i 28.g, de la Llei 5/1983, de 30 de desembre, del Consell, i facultada expressament per a la signatura d'aquest conveni per acord del Consell de data 8 de gener de 2021.  
D'una altra part, Diego Gómez i Garcia, alcalde president de l'Ajuntament d'Alzira en nom i representació d'aquest, especialment facultat per a aquest acte en virtut de les atribucions que li confereix l'article 21 de la Llei 7/1985, de 2 d'abril, reguladora de les bases de règim local, i del seu nomenament, adoptat pel Ple de l'Ajuntament, en sessió celebrada el 15 de juny de 2019.  
Les parts intervenen en virtut dels seus respectius càrrecs, i en l'exercici de les facultats i atribucions que per aquests tenen concedides, es reconeixen mútuament capacitat i legitimació per a subscriure aquest conveni, i a aquest efecte  
  
Exposen  
Mitjançant l'obertura de l'Oficina PROP Mixta d'Alzira, l'abril de 2007, a través de conveni entre la Generalitat i l'ajuntament de la localitat (DOGV 5521, 28.05.2007), es pretenia establir una col·laboració que es veia indispensable per a la consecució de l'Administració intel·ligent del segle XXI i que, dins del respecte a l'autonomia de cadascun dels tres nivells burocràtics de gestió dels serveis públics: local, autonòmic i Administració general de l'Estat, precisava també la necessària coordinació i l'esforç per a oferir el millor servei als nostres comuns ciutadans. Així, es van posar a la disposició de la descentralització funcional de serveis que suposen les oficines PROP, els elements d'infraestructura, materials i personals, necessaris per a l'òptim acompliment de les comeses assignades a aquestes oficines, integrant així mateix els mateixos serveis que ofereix aquella corporació.  
  
Al llarg d'aquests anys s'han produït canvis normatius que afecten substancialment el funcionament de les oficines PROP. En particular, el Decret 191/2014, de 14 de novembre, del Consell pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat (DOGV 7406, 19 de novembre), així com la publicació del conveni marc entre l'Administració general de l'Estat i la Generalitat per a la implantació d'una xarxa d'oficines integrades d'atenció al ciutadà en l'àmbit territorial de la Comunitat Valenciana, mitjançant Resolució de 18 de juny de 2015, de la directora general del Secretariat del Consell i Relacions amb les Corts (DOGV 7752, 19 de juny), que substitueix l'anterior, de 2007. Posteriorment, les lleis 39/2015, d'1 d'octubre del procediment administratiu comú de les administracions públiques i la Llei 40/2015, d'1 d'octubre, de règim jurídic del sector públic (BOE 236, 2 d'octubre) han generat un important repte en la modernització de l'atenció a la ciutadania, configurant un nou model.  
  
Per tot això, resulta natural que l'Ajuntament d'Alzira i la Generalitat hagen decidit impulsar aquesta col·laboració per a donar-se suport mútuament en la consecució de la nova administració pública que conformen aquestes lleis, conscients del gran valor aportat per la constitució de l'Oficina PROP Mixta, ja que des del seu inici ha atés a més de 650.000 persones, totes dues administracions han decidit renovar i impulsar aquesta col·laboració per a actualitzar els postulats del conveni de col·laboració i donar-se suport mútuament en la consecució de la nova administració pública que conformen aquestes lleis.  
Aquest conveni és, doncs, una manifestació palesa de la voluntat comuna de l'Administració local i autonòmica de continuar acostant-se a la nostra ciutadania, desconcentrant i descentralitzant les seues funcions, de continuar esforçant-se per renovar, actualitzant-la, la col·laboració interadministrativa, contribuint així al nou concepte i realitat pràctica de prestació dels serveis públics.  
El Decret 191/2014 preveu en el seu article 9 les oficines PROP com una xarxa d'atenció presencial, distribuïda geogràficament al llarg de la Comunitat Valenciana. Aquestes oficines poden ser pròpies de la Generalitat o mixtes.  
Segons estableix l'esmentat decret, les oficines PROP mixtes són les compartides per la Generalitat i una entitat local, i poden, per tant, prestar serveis corresponents a totes dues administracions. La creació de les oficines PROP, quan siguen mixtes, es durà a terme mitjançant la signatura d'un conveni amb l'entitat local corresponent.  
  
En conseqüència, per tot el que s'ha exposat, totes dues parts acorden subscriure el present conveni, que es regirà per les següents:  
  
Estipulacions  
  
Primera. Objecte  
1. L'objecte del conveni és actualitzar i donar continuïtat al funcionament de l'Oficina PROP Mixta d'Alzira.  
2. La Generalitat manifesta el propòsit de col·laborar amb l'Ajuntament d'Alzira amb aquesta finalitat.  
  
Segona. Obligacions de la Generalitat  
1. Són obligacions generals de la Generalitat derivades del compliment d'aquest conveni:  
1.1. En relació amb els serveis prestats per l'oficina PROP Mixta:  
  
a) Proporcionar informació general sobre qualsevol tràmit o procediment i servei de la Generalitat i les seues entitats autònomes, vinculades o dependents, especificant tota aquella informació necessària per a iniciar la seua tramitació: terminis, documentació, lloc i forma de presentació, normativa, etc.  
b) Facilitar informació sobre les ofertes i convocatòries d'ocupació pública de la Generalitat, administracions locals i universitats de la Comunitat Valenciana, Administració de l'Estat, altres comunitats autònomes i Unió Europea.  
c) Addicionalment, respecte a les ofertes d'ocupació pública convocades per la Generalitat, oferir informació dels terminis, les llistes provisionals i definitives i les notes.  
d) Enviar a la ciutadania, quan ho sol·licite, informació sobre els procediments i convocatòries d'ocupació pública, de manera gratuïta.  
e) Proporcionar, de manera gratuïta, els impresos oficials necessaris per a iniciar procediments i realitzar tràmits  
f) També es facilitaran els enllaços als formularis electrònics d'aquells procediments la tramitació dels quals haja de realitzar-se de manera exclusivament telemàtica.  
g) Facilitar informació sobre l'organització, competències, adreça, telèfon i correu electrònic de totes les unitats administratives de la Generalitat, així com el seu mapa de localització.  
h) Informar sobre el personal al servei de la Generalitat: identificació i localització.  
i) Proporcionar la relació de les oficines de registres a les quals el ciutadà es pot dirigir en la Comunitat Valenciana per a presentar documentació dirigida a l'Administració, indicant quina es pot presentar en cadascuna d'aquestes.  
i) Realitzar la subscripció al Butlletí de Novetats de la Generalitat, servei d'alertes d'informació sobre les últimes novetats que es produïsquen de tràmits i serveis i/o ofertes d'ocupació pública.  
j) Expedició del Certificat de Signatura Electrònica de la Generalitat i del Sistema DB@KO, per a facilitar la identificació de la ciutadania en la seua relació amb les administracions públiques.  
1.2. Per a la prestació dels serveis oficina PROP mixta, la Generalitat  
a) Aportarà a aquesta oficina els recursos humans necessaris per a la prestació dels seus serveis d'informació general.  
b) Dotarà a aquesta oficina de la infraestructura de comunicacions necessària per a garantir l'accés a les bases de dades de la Generalitat.  
c) Realitzarà la instal·lació i manteniment dels programes i bases de dades de la Generalitat necessaris per a l'atenció a la ciutadania, especialment el Sistema de Gestió d'Esperes descrit en aquest conveni.  
d) Dotar el seu personal propi dels mitjans informàtics (ordinadors personals i equips d'impressió) necessaris, propietat de la Generalitat, per a la prestació òptima del servei d'atenció a la ciutadania en l'oficina PROP.  
e) Configurar un Punt de Registre d'Usuari per a l'expedició de certificats de signatura electrònica i pd@qp.  
f) Aportarà llicències de manera gratuïta del sistema de «Gestió d'Esperes» durant el període de vigència del present conveni.  
1.3. Serveis prestats pel Servei d'Atenció a la Ciutadania (o la Subdirecció General de Qualitat i Atenció a la Ciutadania):  
El Servei d'Atenció a la Ciutadania, realitzarà periòdicament enquestes de satisfacció als usuaris i usuàries de l'oficina PROP mixta sobre l'atenció rebuda i informarà l'Ajuntament d'Alzira dels resultats obtinguts.  
  
Sistema de Gestió d'Esperes  
La Generalitat facilitarà la implantació en l'oficina d'un Sistema de Gestió d'Esperes, programari que permet organitzar i dirigir els ciutadans i ciutadanes, guiant-los per a accedir al servei desitjat i al lloc d'atenció personalitzada corresponent, perquè siguen atesos amb totes les garanties d'equitat i confidencialitat.  
El sistema és gestionat des d'una aplicació que permet conéixer estadístiques sobre l'atenció presencial, amb paràmetres com ara: nombre de ciutadans i ciutadanes atesos, temps emprat en l'atenció, temps mitjà d'espera i informes estadístics.  
Són elements del sistema:  
1) Punt autodispensador de tiquets  
La seua funció és la de guiar la ciutadania als llocs d'atenció corresponents, d'acord amb la mena de tràmit sol·licitat.  
A aquest efecte, s'instal·larà un ordinador servidor del sistema d'esperes, amb una pantalla tàctil i una impressora tèrmica estàndard de grandària reduïda per a la impressió de tiquets. Aquest ordinador inclourà un programari que actua com a «dispensador de tiquets virtual».  
2) Ordinador i pantalla de televisió  
En la zona d'espera se situaran un ordinador i una pantalla de televisió per a la visualització dels torns i números que han sigut cridats en el sistema, així com una altra informació multimèdia.  
3) Client d'accés al sistema  
En cada lloc d'atenció es disposarà d'un accés al sistema d'esperes, que permet l'usuari cridar al següent tiquet, veure les persones en espera, finalitzar l'atenció, reexpedir persones d'un servei a un altre, etc.  
  
El sistema d'esperes instal·lat per Generalitat també permet posar a la disposició de l'ajuntament la possibilitat d'utilitzar i gestionar un sistema de cites prèvies en entorn web per als seus serveis situats en l'oficina PROP mixta. En aquest cas, serà el mateix ajuntament qui s'encarregarà de la seua gestió i programació pel que fa als serveis municipals.  
  
Tercera. Obligacions de l'Ajuntament d'Alzira  
Són obligacions de l'Ajuntament d'Alzira:  
a) Proporcionar els elements relacionats amb la imatge corporativa, que inclourà senyalització, tant exterior com interior, a partir dels models i especificacions subministrats per la Generalitat. La senyalització exterior haurà d'incloure també preavisos i avisos en senyals, banderoles o qualsevol mitjà dels utilitzats habitualment en el municipi on se situa l'oficina, per a guiar la ciutadania cap als serveis públics de la població. Aquests elements hauran d'estar instal·lats en la data de signatura del conveni.  
b) Aportar a l'oficina el mobiliari i estris que siguen necessaris per a la prestació adequada del servei, amb les mateixes característiques i uniformement per a tot el personal situat en l'oficina.  
c) Destinar una dependència en la plaça Casassús, núm. 2 d'Alzira, per a la posada en funcionament de l'oficina PROP mixta.  
d) Dotar l'oficina d'una sala d'espera dimensionada adequadament a la dependència habilitada com a oficina PROP, a fi que la ciutadania dispose d'un espai d'espera còmode i accessible.  
e) Dotar el seu personal propi dels mitjans informàtics i electrònics necessaris per a la prestació òptima del servei, així com el material de telefonia necessari per al personal de la Generalitat.  
f) Assumir les despeses corrents que genere el funcionament de l'oficina, com ara, llum, aigua, comunicacions, correus, telefonia, neteja, seguretat, ascensors si escau i qualsevol altre necessari per al seu manteniment.  
g) Si escau, l'Ajuntament d'Alzira s'encarregarà de la gestió i programació del sistema de cita prèvia, pel que fa als serveis municipals, després del període de formació al seu personal.  
h) Fins a l'entrada en vigor definitiva del que es disposa per als registres públics en la Llei 39/2015, d'1 d'octubre, del procediment administratiu comú de les administracions públiques, l'Ajuntament d'Alzira continuarà realitzant les tasques de registre públic, assignant, almenys, un empleat o empleada públic que atenga les tasques d'informació municipal i registre de documents.  
  
Quarta. Obligacions conjuntes  
1) La Generalitat i l'Ajuntament d'Alzira, segons el que s'estableix en l'apartat 3 de l'article 11 del Decret 191/2014, de 14 de novembre, del Consell, acordaran l'horari general d'atenció al públic en aquest conveni.  
En aplicació d'aquest article, l'horari d'atenció al públic de l'oficina PROP mixta d'Alzira, es fixa amb caràcter general de dilluns a divendres de 09.00 a 14.00 hores, i podrà ser modificat per acord de la Comissió Mixta Paritària prevista en l'estipulació cinquena del present conveni i adaptant-se als horaris estivals i festius fixats per al personal de l'Ajuntament d'Alzira.  
L'Ajuntament d'Alzira haurà de garantir l'accés del personal de la Generalitat a les instal·lacions per al compliment del seu horari de treball.  
L'horari es podrà consultar en el portal corporatiu de la Generalitat i en el servei d'informació 012. També estarà indicat a la porta d'entrada de l'oficina.  
2) L'Ajuntament d'Alzira i la Generalitat podran definir noves tasques diferents de les estipulades en aquest conveni per a cada administració, durant períodes temporals, que hauran de ser aprovades per la Comissió Mixta i que, en tot cas, hauran de ser ateses amb els seus mitjans personals i materials sense suposar obligacions econòmiques per a la Generalitat.  
3) La modificació del contingut del conveni requerirà acord unànime dels signants.  
  
Cinquena. Seguiment del conveni. Comissió Mixta Paritària  
La Generalitat i l'Ajuntament d'Alzira acorden estudiar les pautes a seguir per a la materialització d'aquest projecte, fixant tant les actuacions a realitzar per a l'execució del conveni, com per a resoldre els retards i incidències que es puguen presentar durant la seua vigència. Amb aquesta finalitat, es constituirà una comissió mixta preferentment de quatre membres per al seguiment i control.  
Els representants de l'Ajuntament d'Alzira en la Comissió Mixta seran la regidora delegada de Joventut, Cooperació, Modernització i Bon Govern i la directora de la Clau - Oficina d'Atenció Ciutadana, com a vocals principals i com a vocals suplents les persones en què deleguen.  
Els representants de la Generalitat en la Comissió Mixta seran, la persona titular de la Subdirecció General i la titular de la prefectura de servei amb competències en Atenció a la Ciutadania com a vocals principals i com a vocals suplents les persones en què deleguen.  
En l'acta de constitució de la Comissió Mixta es reflectiran els vocals principals i suplents de la Comissió i el quòrum necessari per a l'establiment d'acords.  
La Comissió Mixta remetrà còpia de les actes, acords i informes que emeta en el desenvolupament i execució de les seues funcions al servei competent en matèria d'atenció a la ciutadania en l'Administració del Consell.  
  
Sisena. Règim econòmic  
Aquest conveni de col·laboració no comporta obligacions econòmiques entre les parts signants d'aquest. Per tant, l'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Setena. Duració i extinció  
1. El present conveni esdevindrà efectiu a partir del dia de la seua signatura i tindrà una duració de quatre anys. Abans de la finalització d'aquest termini, les parts podran acordar la pròrroga unànimement per un període addicional de quatre anys.  
2. Aquest conveni s'extingirà per les següents causes:  
a) El transcurs del termini de vigència del conveni sense haver-se acordat la pròrroga d'aquest, o una vegada transcorreguda aquesta.  
b) L'acord unànime de tots els signants.  
c) Denúncia expressa de qualsevol de les administracions intervinents, que haurà de comunicar-la a l'altra part, amb una antelació mínima de tres mesos a la data en la qual es preveja l'extinció.  
d) Per incompliment dels compromisos de qualsevol de les parts. En aquest supòsit, la part complidora requerirà la part incomplidora perquè duga a terme els compromisos que es consideren incomplits, en el termini que s'indique i, com a màxim en sis mesos. Després de la recepció del requeriment, la part incomplidora, en el termini de deu dies hàbils, podrà al·legar i presentar els documents i justificacions que estime pertinents.  
Si, transcorregut el termini indicat en el requeriment i, estudiats els documents i justificacions presentats, la part que va dirigir el requeriment considera que persisteix l'incompliment, notificarà a l'altra part la concurrència de la causa d'extinció per resolució i es considerarà resolt el conveni.  
El requeriment, els documents i informes presentats i la notificació de resolució, també seran comunicats a la Comissió Mixta Paritària de seguiment i control de l'execució del conveni.  
e) Per decisió judicial declaratòria de la nul·litat del conveni.  
f) Per obertura d'una oficina PROP pròpia de la Generalitat en la localitat  
3. El compliment i l'extinció del conveni donarà lloc a la liquidació d'aquest. En el supòsit d'extinció del conveni, una vegada iniciada la seua vigència, per alguna de les causes assenyalades en les lletres c o d de l'apartat anterior, serà la comissió prevista en l'estipulació cinquena la que mitjançant acord adoptat a aquest efecte determinarà la manera de finalització de les actuacions en curs de la manera menys onerosa per a les parts afectades.  
  
Huitena. Naturalesa i règim jurídic  
El present conveni de col·laboració és de caràcter administratiu i es considera inclòs en l'article 6.1 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, i queda, per tant, fora del seu àmbit d'aplicació, sense perjudici de l'observança dels principis d'aquella llei per a resoldre els dubtes i llacunes que puguen presentar-se, i es regirà, en conseqüència, per les seues pròpies clàusules i, supletòriament, per les normes generals del dret administratiu.  
  
Especialment, aquest conveni queda subjecte a l'article 140.2 de la Llei 40/2015, d'1 d'octubre, de règim jurídic del sector públic i, en virtut d'això, a la Llei 7/1985, de 2 d'abril, reguladora de les bases del règim local, fonamentalment el seu article 57, així com al Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local (articles 61 a 71) i, amb caràcter supletori, als articles 47 a 50, del títol II de la Llei 40/2015, esmentada i a la resta de la normativa que siga aplicable.  
  
Finalment, aquest conveni queda subjecte a la regulació continguda en el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, així com en la resta de normativa aplicable en aquesta matèria.  
La resolució de les controvèrsies que puguen plantejar-se sobre la interpretació i execució del present conveni, hauran de solucionar-se per acord entre les parts en el si de la comissió prevista en l'estipulació cinquena, no obstant això, les qüestions litigioses que puguen sorgir en la seua interpretació i compliment seran de coneixement i competència de l'ordre jurisdiccional contenciós administratiu.  
  
Novena. Règim de protecció de dades i seguretat  
1. El règim de protecció de dades de caràcter personal en les actuacions que es desenvolupen en execució del present conveni, serà el previst en la Llei orgànica 3/2018, de 5 de desembre, de protecció de dades personals i garantia dels drets digitals, i en la seua normativa de desplegament.  
2. Les parts vetlaran pel compliment del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració Electrònica.  
  
Desena. Inscripció i publicació  
Aquest conveni s'inscriurà en el Registre de Convenis de la Generalitat i serà publicat en el Diari Oficial de la Generalitat Valenciana.  
Així mateix, segons disposen els articles 9.1.c i 10.1 i 3 de la Llei 2/2015, de 3 d'abril, de la Generalitat, de Transparència, Bon Govern i Participació Ciutadana de la Comunitat Valenciana, el text íntegre del conveni es publicarà en el Portal de Transparència de la Generalitat (www.gvaoberta.gva.es) i en la pàgina web de l'Ajuntament d'Alzira (www.alzira.es).  
  
I en prova de conformitat de tot el que s'ha exposat, signen els compareixents aquest conveni a un sol efecte, en la data indicada.  
  
02.02.2021. La consellera de Participació, Transparència, Cooperació i Qualitat Democràtica: Rosa Pérez Garijo.  
02.02.2021. L'alcalde president de l'Ajuntament d'Alzira: Diego Gómez i García.